Predkladacia  správa

k návrhu  na vydanie ústavného zákona o ochrane verejného záujmu pri výkone funkcií verejných funkcionárov

Podnet
Návrh na na vydanie ústavného zákona o ochrane verejného záujmu pri výkone funkcií verejných funkcionárov predkladá vláde Slovenskej republiky ako iniciatívny návrh podpredseda vlády a minister spravodlivosti Daniel.Lipšic.

Účel zákona
	Účelom návrhu ústavného zákona je ustanoviť základné podmienky výkonu funkcií verejných funkcionárov, najmä s dôrazom na kontrolu výkonu ich funkcií zo strany verejnosti, s cieľom chrániť verejný záujem.
 
Obsah
	Problematiku vo vzťahu k ústavným činiteľom a vyšším štátnym funkcionárom upravuje ústavný zákon č. 119/1995 Z. z. a ochranu verejného záujmu pri výkone funkcií ďalších verejných činiteľov zabezpečujú viaceré zákony, napríklad zákon č. 385/2000 Z. z. o sudcoch a prísediacich, zákon č. 154/2001 Z. z. o prokurátoroch a právnych čakateľoch prokuratúry, zákon č. 302/2001 Z. z. o samospráve vyšších územných celkov (zákon o samosprávnych krajoch). Citované právne predpisy sú účinné relatívne krátky čas, prípadne ešte nie sú účinné, a teda ich vplyv na spoločenské vzťahy ešte nie je dostatočne výrazný, čo však neznamená nevyhnutnosť prijatia novej zákonnej úpravy. Predložený návrh ústavného zákona v porovnaní s platným ústavným zákonom č. 119/1995 Z. z. rozširuje okruh osôb, na ktoré sa vzťahuje, spresňuje legislatívne vyjadrenie jednotlivých povinností a obmedzení verejných funkcionárov, zjednodušuje konanie o ochrane verejného záujmu pri výkone funkcií a zavádza systém verejnej kontroly do právnej úpravy. 
	Predmetný návrh vychádza z návrhu ústavného zákona o ochrane verejného záujmu pri výkone funkcií verejných funkcionárov, ktorý bol schválený vládou SR 28. mája 2003. Z dôvodu schválenia pozmeňujúcich návrhov, ktoré menili jeho ustanovenia spôsobom, ktorý bol v rozpore s princípmi predmetnej právnej úpravy, bol 21. januára 2004 podpredsedom vlády a ministrom spravodlivosti stiahnutý v druhom čítaní v Národnej rade Slovenskej republiky.
	Predložený návrh obsahuje oproti stiahnutému návrhu len niekoľko zmien, ktoré boli zapracované na základe pozmeňujúcich návrhov poslancov Národnej rady Slovenskej republiky, s ktorými sa predkladateľ stotožnil.
	
Návrh ústavného zákona nebude mať dopad na štátny rozpočet, rozpočty obcí alebo rozpočty vyšších územných celkov. Materiál teda nemá finančný, ekonomický, enviromentálny vplyv ani vplyv na zamestnanosť a preto sa predmetná doložka nevyhotovuje.
Návrh zákona nie je potrebné prerokovať v Rade hospodárskej a sociálnej dohody Slovenskej republiky.